แบงก์รุมสินเชื่อปาล์มกรุงไทยทุ่ม2หมื่นล้าน
กรุงไทยเซ็งถูกธนาคารพาณิชย์รุมแย่งลูกค้าหลังราคาปาล์มพุ่งสุดๆ ยอมหั่นกำไรบางเฉียบป้องกันรีไฟแนนซ์
10 ส.ค. 2554

กรุงไทยเซ็งถูกธนาคารพาณิชย์รุมแย่งลูกค้าหลังราคาปาล์มพุ่งสุดๆ ยอมหั่นกำไรบางเฉียบป้องกันรีไฟแนนซ์
นายเวทย์ นุชเจริญ ผู้ช่วยกรรมการผู้จัดการ ธนาคารกรุงไทย เปิดเผยว่า ปีนี้ธนาคารได้ตั้งวงเงินไว้สำหรับผู้ประกอบการสวนปาล์ม และโรงงานผลิตน้ำมันปาล์มประมาณ 2 หมื่นล้านบาท เพื่อใช้เป็นเงินทุนหมุนเวียน น่าจะเริ่มเห็นการเบิกใช้วงเงินมากขึ้นในเดือน มี.ค.เป็นต้นไป เพราะเป็นช่วงที่ปาล์มออกผลผลิต จากปัจจุบันกรุงไทยมีสินเชื่อปาล์มคงค้าง 1.51.6 หมื่นล้านบาท 
โดยขณะนี้ธนาคารพาณิชย์หลายแห่งเริ่มเล่นเรื่องราคา ให้ดอกเบี้ยต่ำกับผู้ประกอบการสวนปาล์ม และโรงงานผลิตน้ำมันปาล์ม เพื่อรีไฟแนนซ์ลูกค้าของธนาคาร ซึ่งธนาคารหลายแห่งใช้กลยุทธ์ปล่อยกู้โดยไม่มีหลักประกัน เป็นรูปแบบแพ็กกิงแอลซี เนื่องจากธนาคารมีสินเชื่อผู้ประกอบการสวนปาล์ม และโรงงานผลิตน้ำมันปาล์มมากที่สุดในตลาด
ส่งผลให้ธนาคารต้องหันมาสู้เรื่องราคา ยอมได้กำไรน้อยลง เพราะปีนี้ปาล์มจะเป็นสินค้าเกษตรดาวเด่น จากราคาที่เพิ่มขึ้นต่อเนื่อง
และเมื่อราคาปาล์มปรับตัวสูงขึ้น ก็ทำให้ผู้ประกอบการมีความต้องการใช้วงเงินหมุนเวียนเพิ่มขึ้นประมาณ 2030% “ตอนนี้ปาล์มเป็นพืชหลัก แบงก์จ้องที่จะรีไฟแนนซ์กัน เพราะราคาปาล์มดี ธนาคารจึงต้องใกล้ชิดลูกค้า ดูแลลูกค้าอย่างกับไข่ในหิน ต้องให้โปรแกรมสินเชื่อเพิ่ม เช่น เทรดไฟแนนซ์ก็ต้องให้ตลอด ตอนนี้มาร์จิ้นบางมาก แต่ก็ต้องยอม” นายเวทย์ กล่าว
ขณะเดียวกันธนาคารกรุงไทยยังมีสินเชื่อคงค้างกลุ่มยางพารากว่า 4 หมื่นล้านบาท ขณะที่ข้าวกลับเป็นสินค้าเกษตรที่ต้องเริ่มระมัดระวัง เนื่องจากราคาเริ่มลดลง โดยธนาคารมีสินค้าเกษตรทั้งปาล์ม ยางพารา และข้าว รวมกันคิดเป็นสัดส่วนสินเชื่อ 40% ของสินเชื่อเอสเอ็มอีรวม
สำหรับการปล่อยสินเชื่อในเดือนแรกปีนี้ ธนาคารได้ปล่อยสินเชื่อใหม่ไปแล้ว 1.2 หมื่นล้านบาท ขณะที่อีก 3 หมื่นล้านบาท อยู่ระหว่างรอพิจารณาอนุมัติ 
นายเวทย์ กล่าวว่า เชื่อว่าปีนี้ราคาอาหารจะปรับตัวขึ้นทั้งหมด ทำให้ราคาวัตถุดิบต่าง ๆ ปรับตัวสูงขึ้น ทำให้การใช้สินเชื่อหมุนเวียนต้องเพิ่มขึ้น
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย กล่าวว่า ปีนี้การปล่อยสินเชื่อน่าจะได้มากกว่าเป้าที่ตั้งไว้เดิม 78% เพราะสินเชื่อเริ่มมีการเบิกใช้ทั้งลูกค้ารายใหญ่ และรายย่อย ในส่วนสินเชื่อหมุนเวียน